Hos Crossfit Aalborg betyder julen ikke tomme træningslokaler. Der er der masser af sveddryppende medlemmer, selvom det er jul.

For de fleste er julen lig med ferie, god mad og familiehygge. Sådan er det også for medlemmerne af Crossfit Aalborg. Men de får også tid til at træne benhårdt igen og igen i juledagene. - Jeg træner ligesom jeg normalt gør. Cirka fem gange om ugen. Det kommer lidt an på, hvor mange julegaver vi skal have købt, siger Pernille Christensen, som til daglig arbejder som radiograf. Hun er bestemt ikke alene om at finde tid til hård træning i julen. Træningslokalet er fyldt med svedende motionister, som løfter vægte, strækker ud eller deltager i holdundervisning. - Jeg har kun planlagt at holde pause første juledag og juleaftensdag. Ellers plejer jeg at træne hver dag, siger Marco Lyngsø Toldbod, som til daglig arbejder som Falck redder.